《同徐铸访七星岩石罅祖龙学题名作长歌》
清代·梁鼎芬

秋风动地潭水枯，清游载酒子与吾。笑谈已过芡塘外，回见村屋皆画图。

纷纷姓氏满岩洞，周书宽博包书癯。范阳择之亦至此，博陵崔子相驰驱。

更闻石罅字未灭，苏斋有纸不得摹。春洲畸人始寻见，著书且补仪徵无。

我今粗猛仗心胆，子复英特少髭须。巉岩共向仄径入，鞠躬恍若公门趋。

余生世途每宽坦，到此真觉形体拘。手扪苔壁引蛇沫，以火斜烛相叫呼。

分明七字鲁公体，银钩洒落琼枝腴。回身小立若有会，追忆史乘微叹吁。

公昔从游泰山下，要埒守道兼宽夫。抗言衍圣定百世，袁州启学繁生徒。

临川柄国枉人罪，酒瓶三百轻召辜。惜哉不遇张子厚，流窜德庆成冤诬。

《遗文焕斗》穆修派，手力傥可分开洙。此官虽鄙奚足贵，方寸萧散谁能逾。

题名山涧知几处，大云铜石罗浮俱。他年同著几緉屐，尽收宝刻当瑶瑜。

作者简介：（?—1918）清广东番禺人，字星海。光绪六年进士，授编修。为张之洞倚重，聘主广雅书院、钟山书院讲席。之洞推行新政，言学事惟鼎芬是任。累官署布政使。以劾袁世凯去官。卒后，清室谥文忠。